Organisasies ruk op na parlement oor reg om te betoog | Netwerk24
Deur Warda Meyer 19 November 2019 21:26
Burgerlike organisasies in Kaapstad het Dinsdag na die parlement opgeruk om hul grondwetlike reg tot protesoptrede te verdedig.
Mense betoog voor die parlement in Kaapstad vir hul grondwetlike reg om aan protesoptrede deel te neem.Foto: Jaco Marais
Die groepe wat onder die banier van die Social Justice Coalition (SJC) byeengekom het, het ’n optog deur die Kaapse middestad gehou om die eerste herdenking van die konstitusionele hof se uitspraak in November 2018 te vier wat Suid-Afrikaners se reg om te betoog bekragtig het.
Dalli Weyers, beleidshoof van die SJC, sê hulle betoog ook om eensgesindheid te toon met mense wat oor die wêreld heen, in Libanon, Chili, Hongkong, Irak, Palestina, Frankryk, Soedan, Bolivië, Brittanje en Katalonië, teen haat en mishandeling, patriargie, korrupsie, gierigheid en teen onverantwoordelike regerings betoog.
Betogers ruk op na die parlement om te betoog vir die grondwetlike reg om aan protesoptrede deel te neem.Foto: Jaco Marais
Weyers sê daar is baie voorbeelde van waar die regering steeds mense se vryheid om te betoog beperk.
“Ons hou ’n optog omdat vryheid van byeenkoms en vryheid van uitdrukking steeds oor die wêreld heen beperk word. Pres. Cyril Ramaphosa moet werk daarvan maak en verseker dat hierdie basiese vryhede beskerm en gevier word.”
Betogers ruk op na die parlement om te betoog vir die grondwetlike reg om aan protesaksie deel te neem.Foto: Jaco Marais
Weyers sê die polisie en wetstoepassers gebruik steeds onnodige geweld teen vreedsame betogers en het na ’n voorval op Caledon in die Overberg verwys toe twee mans tydens ’n protesoptrede dood is.
“Polisiebrutaliteit, die gebruik van geweld en gevaarlike en dodelike wapens teen vreedsame betogers wat dan beserings opdoen en selfs sterf, dui daarop dat magsmisbruik voortduur.”
Tientalle singende SJC-lede, geklee in wit T-hemde, het buite die parlement saamgedrom met baniere wat lui “Verdedig die reg om te betoog” en “Hands up, don’t shoot”.
Meer oor: Parlement | Kaapstad | Politiek | Betoging | Protesoptrede
Hof handhaaf reg om te betoog sonder vooraf kennis